שבוע המסחר המקוצר בבורסה בתל אביב הסתיים בהתחזקות של מדדי המניות המובילים, עליות חדות במניות הבנקים, ומחזור מסחר גדול יחסית לימי ראשון - 773 מיליון שקל.
מדד ת"א 35 עלה ב-1.49%, מדד ת"א 125 עלה ב-1.46%, ומדד ת"א 90 עלה ב-1.25%. המניות הסחירות ביותר היו מניות הבנקים: הפועלים עם מחזור מסחר של 69 מיליון שקל ועלייה של 3.6%, לאומי עם עלייה של 2.6% במחזור של 67 מיליון שקל, ודיסקונט עם עלייה של 2.0% במחזור של 37 מיליון שקל. מדד הבנקים עלה ב-2.7%, לאחר שירד בתחילת יום המסחר.
העליות הבולטות של היום שייכות לפלאזה סנטרס, שניתרה ב-30%, ולמניית אל על שנסקה ב-14% בעקבות פרסום דו"ח התנועה בנתב"ג בספטמבר 2019, שלפיו מספר הטסים במטוסיה של החברה עלה ב-21% בהשוואה למספרם בספטמבר 2018. נראה כי העלייה החזקה בספטמבר הושפעה מעונתיות, שכן העלייה המצטברת בינואר-ספטמבר 2019 לעומת התקופה המקבילה ב-2018 היתה 3.1%.
הירידות הבולטות היו של חברת אנלייבקס, שמפתחת תרופות להחזרת האיזון למערכת החיסונית. החברה קרסה ב-26% לאחר שבעלת מניות גדולה, קפיטל פוינט, חיסלה את אחזקותיה בחברה יומיים לאחר שהצטרפה למדדי ת"א 125 ות"א 90, ויצרה בכך ביקושים מצד תעודות הסל וקרנות הנאמנות המחקות - שדחפו את מחיר המניה למעלה.
מניית ננו דיימנשן ירדה ב-6.1% וסגרה פער ארביטראז' שלילי, ומניית אביליטי קרסה ב-8.5% לאחר שרישיון היצוא שלה הושעה על ידי משרד הביטחון. מלבד בנק הפועלים, המניות הבולטות במדד ת"א 35 היו נייס, שעלתה ב-3.6%, ולייבפרסון, שהתחזקה ב-4.1% שתיהן סגרו פערי ארביטראז' חיוביים שנפתחו ביום שישי שעבר בבורסה האמריקאית.
רוב איגרות החוב הממשלתיות נסחרו בירידות. האג"ח הממשלתיות הצמודות למדד שמשך החיים הממוצע שלהן 23 שנה עלו ב-0.01%, והתשואה עליהן ירדה ל-0.708%. האג"ח שמשך החיים הממוצע שלהן 18 שנה ירדו ב-0.28%, והתשואה עליהן ירדה ל-0.41%. איגרות החוב הממשלתיות הלא צמודות שמשך החיים הממוצע שלהן 19 שנה ירדו ב-0.07%, והתשואה עליהן עלתה ל-2.01%. האג"ח שמשך החיים הממוצע שלהן 15 שנה עלו ב-0.23%, והתשואה עליהן ירדה ל-1.715%. המדדים המובילים של איגרות החוב הקונצרניות - תל בונד 20, 40 ו-60 - עלו ב-0.05% , 0.015 ו-0.03%, בהתאמה.
מעלות מעלה את הדירוג של הפניקס אחזקות, חברת האם של הפניקס ביטוח בדרגה אחת לרמה של AA מינוס. הדירוג הקודם של הפניקס היה A פלוס עם תחזית דירוג יציבה.
המסחר בשוק איגרות החוב הממשלתיות עבר בשעות הצהריים למגמה מעורבת עם נטייה לירידות. איגרות החוב הצמודות שמשך החיים הממוצע שלהן 23 שנים עולות ב-0.01% והתשואה עליהן יורדת ל-0.708% ואילו האג"ח הצמוד שמשך החיים הממוצע שלהן 18 שנים יורדות ב-0.31% והתשואה עליהן עולה ל-0.412%.
איגרות החוב השקליות הלא צמודות שמשך החיים הממוצע שלהן 19 ו-15 שנים יורדות ב-0.09% והתשואה עליהן מטפסת ל-2.01%. איגרות החוב השקליות שמשך החיים הממוצע שלהן 15 שנים עולות ב-0.13% והתשואה עליהן יורדת ל-1.722%.
מדדי האיגרות הקונצרניות המובילים נסחרים גם הם במגמה מעורבת. תל בונד 20 עולה ב-0.02% , תל בונד 40 נסחר ללא שינוי ותל בונד 60 עולה ב- 0.01% . מדדי המניות המובילים: ת"א 35, ת"א 125 ות"א 90 עולים ב-1.36% , 1.30% ו-1.01% בהתאמה.
מניות הארביטראז': לייבפרסון, פריגו ונייס עולות ב-4.5% , 3.2% ו-3.0% בהתאמה, ואילו בצד היורדות, בולטות אנרג'יאן שסוגרת פער ארביטראז' שלילי עם ירידה של 2.4% ודלק ואמות השקעות שיורדות ב-1.25%.
המנייה הבולטת במדד ת"א 90 היא אנלייבקס, שמפתחת תרופות לאיזון המערכת החיסונית - יורדת ב-25% ומשלימה ירידה של 55% בתוך יומיים מצירופה למדדי ת"א 90 ות"א 125.
ביום חמישי אושר הסדר אכיפה מינהלי בין רשות ניירות ערך וקבוצת MHR1, העוסקת במיזמי נדל"ן בגרמניה. במסגרת ההסדר, הוטל על הקבוצה עיצום כספי בגובה 350 אלף שקל. עיצום כספי נוסף בגובה 150 אלף שקל הוטל על כל אחד מהבעלים של הקבוצה, צח יצחק חרמון ויגיל מנוביץ', המשמשים בה גם מנכ"לים משותפים ודירקטורים.
חוק ניירות ערך אוסר על הצעה או מכירה של ניירות ערך לציבור (קבוצה של יותר מ-35 משקיעים) ללא פרסום תשקיף שאושר על ידי רשות ניירות ערך. במסגרת ההסדר, הודו הקבוצה ובעליה בשלוש עבירות של הצעה ומכירה לציבור של ניירות ערך שלא על פי תשקיף ובהטעיית הרשות, בכך שציינו שחדלו מהפעילות ולא עשו זאת.
מדדי המניות בבורסה בתל אביב מתחזקים בעקבות העלייה של 1.4% במדדים האמריקאיים - הדאו, הנאסד"ק וה-S&P - ביום שישי. עלייה זו הגיעה על רקע התחזקות ההערכות להורדת ריבית של 0.25% בהחלטת הריבית הקרובה של הבנק הפדרלי האמריקאי ב-30 באוקטובר, בעקבות פרסום נתונים חלשים יחסית בשוק התעסוקה ובייצור התעשייתי בארה"ב בשבוע שעבר.
מדד ת"א 35 מתחזק ב-1.35%, מדד ת"א 125 מוסיף 1.25% לערכו ומדד ת"א 90 עולה ב-0.73%. המדדים הענפיים הבולטים בעליות הם ת"א טכנולוגיה, שעולה ב-1.7%, ומדד תקשורת וטכנולוגיות מידע שמתחזק ב-1.44%. זאת בעוד מדד הביטוח יורד ב-1.83%.
העליות הבולטות במדד ת"א 35 הן של מניית לייבפרסון, שמטפסת ב-4.55%; מניות פריגו, נייס ואיי.אפ.אפ, מוסיפות 3.0% לערכן; ומניית שיכון ובינוי שעולה ב-2.9%. בצד המניות היורדות, אנרג'יאן בולטת בהיחלשות של 2.3%, ומניית אמות השקעות נסוגה ב-0.9%.
המניה הבולטת במדד ת"א 125 היא אנלייבקס, שיצאה מאיזון מאז שהצטרפה למדד וקורסת ב-26% - לאחר שהתמוטטה ב-41% ביום חמישי האחרון. מניית אודיוקודס עולה ב-5.4% וסוגרת במדויק פער ארביטראז' חיובי, ומניית קליל מתקנת את מגמת הירידה בשבוע האחרון עם עלייה של 4.5%.
בשוק איגרות החוב הממשלתיות, האג"ח הצמודות למדד שמשך החיים הממוצע שלהן הוא 23 ו-18 שנה עולות ב-0.32% וב-0.12%, והתשואות עליהן יורדות ל-0.694% ול-0.388%, בהתאמה. איגרות החוב השקליות הלא צמודות שמשך החיים הממוצע שלהן הוא 19 שנה יורדות ב-0.14%, והתשואה עליהן מטפסת ל-2.0%, ואילו האג"ח הלא צמודות שמשך החיים הממוצע שלהן הוא 15 שנה עולות ב-0.13% והתשואה עליהן יורדת ל-1.72%. בשוק איגרות החוב הקונצרניות, המדדים תל בונד 20, 40 ו-60 עולים ב-0.02%, 0.03% ו-0.03%, בהתאמה.
חברת הייזום למגורים נתנאל גרופ (554 +0%) דיווחה הבוקר (א') כי רשות מקרקעי ישראל (רמ"י) הודיעה לה כי הצעתה הוכרזה כהצעה הזוכה במכרז לרכישת קרקע בשכונת פלורנטין בתל-אביב. הצעתה של נתנאל, שנאמדה ב-75 מיליון שקל, גברה על שש הצעות אחרות.
אלביט מערכות שבשליטת מיקי פדרמן, זכתה בחוזה של 153 מיליון דולר לאספקת מערך של מטוסים ללא טייס (מל"טים) עבור צבא היבשה של מדינה בדרום מזרח אסיה.
החוזה יבוצע בתקופה של 22 חודשים. כחלק מהחוזה תספק אלביט מערכות מערך של 1,000 רחפנים מסוג THOR, מל"טים מסוג SKY LARK 3 , Skylark LEX , והרמס 450 וכן תחנות שליטה קרקעיות.
שבוע המסחר בבורסת תל אביב נפתח בעליות על רקע עליות של 1.4% במדדי דאו, נאסד"ק ו-S&P ביום שישי האחרון. מדד ת"א 35 עולה ב-1.4%, מדד ת"א 125 עולה ב-1.2% ומדד ת"א 90 עולה ב-0.7%.
מניית אנלייבקס ממשיכה בצלילה המפוארת שלה בעקבות הסרת החסימה על 1.5 מיליון מניות זמן קצר לפני צירופה למדד ת"א 125, בסוף השבוע שעבר - ויורדת ב-26%. זאת, לאחר שכבר ירדה ב-41% ביום חמישי.
העליות הבולטות במדד ת"א 35 הן של מניות הארביטראז', שסוגרות פערי ארביטראז' חיוביים. לייבפרסון מטפסת ב-4%, פריגו מוסיפה 3.7% לערכה, איי.אפ.אפ עולה ב-3.6% ונייס וטבע עולות ב-2.9% כל אחת.
המניות היחידות שיורדות במדד ת"א 35 הן אנרג'יאן, שסוגרת חלק מפער ארביטראז' שלילי בירידה של 2.1%, ואמות השקעות שמאבדת 0.7%.
בין מניות ת"א 90 בולטת אודיוקודס התנודתית, שעולה ב-5.6% וסוגרת פער ארביטראז' חיובי, ומניית דור אלון שעולה ב-3.8%.
המסחר בבורסה בתל אביב יחל על רקע עליות כמעט אחידות של 1.4% במדדים המובילים בשוק המניות האמריקאי ביום שישי.
העליות תודלקו על ידי נתוני התעסוקה של ספטמבר. כלכלנים רבים, ביניהם טיפני ווילידינג, סמנכ"לית בענקית ניהול הכספים Pimco, אמרו כי הם מצביעים על האטה בקצב הצמיחה של הכלכלה האמריקאית. הדוגמה המרכזית לכך היא הירידה בתוספת המשרות במגזר הפרטי - 110 אלף בממוצע חודשי בששת החודשים האחרונים, לעומת 200 אלף ב-2018.
נתון זה - שהצטרף לחולשה במגזר היצרני בספטמבר, כפי שפורסמו ב-1 באוקטובר על ידי מכון ISM - העלה את הסבירות להפחתת ריבית של 0.25 נקודת האחוז ל-89% בהחלטה הקרובה של הבנק המרכזי האמריקאי, ב-30 באוקטובר.
מניות הארביטראז' (המניות שנסחרות במקביל בבורסה בתל אביב ובבורסות בארה"ב) צפויות לתרום 1% לעליית המדד. המניות שחוזרות עם פער הארביטראז' הגדול ביותר הן אודיוקודס, שתפתח את המסחר בתל אביב עם רוח גבית של 5.3%; טבע ופריגו, שחוזרות עם פער ארביטראז' חיובי של 3.8%; ולייבפרסון, שתתחיל להיסחר עם מקדמה חיובית של 4.3%. גם מניית טאואר תתחיל את המסחר עם פער ארביטראז' חיובי של 3.2% ומניות נייס ונובה חוזרות עם פער ארביטראז' חיובי של 2.4% כל אחת.
מנייתה של חברת האנרגיה אנרג'יאן תפתח את המסחר עם פער שלילי של 3.4% ומניית ננו דיימנשן חוזרת להיסחר עם פער שלילי של 12.2%.